Coligny-moordsaak: 2 terug in hofPhillip Schutte en Pieter Doorewaard Foto: ANA Die verhoor van Pieter Doorewaard (26) en Phillip Schutte (34), die twee mans wat aangekla word van die moord op ŉ tienerseun van Coligny in Noordwes, sal na verwagting Woensdag in die hooggeregshof in Noordwes begin. Die staat voer aan Doorewaard en Schutte het Matlhomola Mosweu op 20 April 2017 op Rietvleiplaas naby Coligny aangerand en hom van ŉ bewegende voertuig gestamp. Die mans het Mosweu glo daarvan beskuldig dat hy sonneblomme uit hul werkgewer, Pieter Karsten, se sonneblomland gesteel het. Die staat voer ook aan die twee mans het ŉ beweerde ooggetuie ontvoer, hom aangerand en gedreig om hom dood te maak as hy die voorval sou aanmeld. Hulle het glo sy selfoon gesteel en ŉ vuurwapen op hom gerig. Die twee het skuld ontken op altesaam sewe aanklagte teen hulle. Die staat se sleutelgetuie, Bonakele Pakisi, het vroeër aangevoer hy het naby ŉ plaashuis verbygeloop toe hy gesien het hoe die twee mans Mosweu uit die voertuig stamp. Toe hulle besef dat hy hulle gesien het, het hulle glo die oorledene opgelaai en wou by Pakisi hoor wat hy gesien het. Volgens Pakisi het hy aan die mans gesê hy het niks gesien nie, maar hulle het hom agter op die bakkie gelaai en met hom rondgery en hom gedreig. Hulle het uiteindelik na ŉ dam toe gery, ŉ vuurwapen op hom gerig en hom gedwing om alkohol te drink. Hulle het hom daarna glo beveel om voor ŉ bewegende bakkie te hardloop terwyl hulle skote op hom afgevuur het. Pakisi beweer hy het gebraak, inmekaargestort en is daar agtergelaat. Pakisi het gesê Mosweu het die hele tyd agter op die bakkie gelê. Die hof het al onder meer gehoor dat die polisie nie die patoloog se bevindings oor die oorsaak van Mosweu se dood beïnvloed het nie en dat daar nie enige bloed aangetref is in die voertuig wat na bewering gebruik is toe ŉ tiener dood is nie.